Dva života New Yorka - reportaža s "nulte točke" (28/9/01) - 2001-09-28
Na južnom Manhattanu - prometne gužve i danonoćno raščišćavanje ruševina; sjeverno od Broadwaya, život u potpunosti normaliziran
Raščišćavanje ruševina Svjetskog trgovinskog centra u New Yorku trajat će još mjesecima, kažu gradske vlasti. U protekla dva tjedna, s mjesta tragedije odvezeno je 116 tisuća tona građevnog materijala i drugih ostataka dviju najviših zgrada najvećeg američkog grada. Objavljeno je da je do sada pronađeno 305 osoba, a preko šest tisuća se još uvijek smatra nestalima. New York živi dva života. Jedan se odvija na jugu Manhattana, zapravo južno od Canal Streeta, dakle od Kineske četvrti i Male Italije, do mjesta gdje se nalaze ruševine Svjetskog trgovinskog centra. Tu nema mnogo priče, ni mnogo zvuka. Prolaze samo vozila posebne namjene. Policija i nacionalna garda su svugdje. Ne može se snimati. Zrak je pun mirisa paleži i prašine. Prašina je svugdje, i sve podsjeća na mučnu ratnu scenu iz jednako mučnog ratnog filma. Ono što je, ipak, najuočljivije, to je tišina. Tišina, zato što čovjek i ne može drugo već da zanijemi kada vidi što je ostalo od zgrada Svjetskog trgovinskog centra. Spasilačke ekipe su i dalje vrlo aktivne i, naravno, vrlo umorne. Kada se vraćaju sa smjena, pozdravljaju ih ljudi koji i po 24 sata stoje na ulicama i bodre njih - vatrogasce, policajce, liječnike – dragovoljce. Jedan od njih zove se Christopher, kaže da to radi da bi spasilačke ekipe znale da New York misli na njih. "Sjećanje, svijeće, skupovi po gradu, sve je to lijepo, ali ovi ljudi nikada to ne vide. Oni danonoćno rade i mi im želimo staviti do znanja koliko cijenimo njihov trud," kaže Christopher. No, samo nekoliko blokova dalje, sjeverno od Broadwaya, ni po čemu ne biste rekli da se tu dogodilo nešto strašno. Grad živi svojim životom. Kupuje se i prodaje. Američke zastave su na svakom koraku i, zapravo, one i natpisi ohrabrenja najjasnije svjedoče koliki bol trpe Njujorčani. Ovdje se ne osjeća miris zgarišta i jasno je da se New York vraća u svoju svakodnevnicu. Na pitanje normalizira se život, Caroline Rodgers kaže: "Za nas Njujorčane uvijek se govorilo da smo pomalo luckasti. Mogu reći da smo skoro luckasti kao prije terorističkog napada." A, na pitanje jesu li stanovnici New Yorka više tužni ili ljuti, ona kaže: "I ljuti smo i tužni. Muškarci su nekako ljuti, a mi žene opet tužne. Sve se to onda pomiješa, ali mora se ići dalje." Inače, mnoge zanima hoće li uspjeti najnovije mjere koje je u gradski promet uveo gradonačelnik Rudy Giuliani. Od 6 sati ujutro, pa do podneva, nijedno vozilo u kojemu je vozač sam, ne može ući u Manhattan, točnije od 62. ulice prema jugu. Razlog - strahovite gužve na gradskim cestama, sa zastojima od po nekoliko kilometara, koji naprosto zakrče cijeli grad. No sada bi moglo biti bolje. I, za kraj, svi se pitaju hoće li gospodin Giuliani ostati još koji mjesec gradonačelnik ili ne. New York to želi, ni njemu nije mrsko, a ostalo je stvar politike.